Анет (востраў)

Ане́т () — востраў у складзе архіпелага Аляксандра. Належыць да амерыканскага штата Аляска. Плошча — 332,573 км². Насельніцтва (2000 г.) — 1447 чалавек.

 Геаграфія 
Востраў Анет знаходзіцца ў 1,27 км на поўдзень ад большага па плошчы вострава Рэвільяхіхеда. Сфарміраваўся на месцы сутыкнення тэктанічных пліт, там, дзе цягнецца ціхаакіянскі вогненны пояс. Абрысы вострава надзвычай складаныя. На поўначы і на захадзе працяглыя фіёрды ствараюць шырокія паўастравы. Большасць паверхні складзена стромкімі кварцытамі і дыярытамі, а таксама асадкавымі пародамі. Цэнтральная частка Анет гарыстая. Вышэйшая гара дасягае 1447 м над узроўнем акіяна. Буйны заходні паўвостраў Метлакатла адносна роўны з рэдкімі скалістымі ўзвышшамі. 

Для вострава Анет характэрна густая рачная сетка. У міжгорных катлавінах месцяцца азёры і балоты. 

Клімат марскі вільготны. Сярэднегадавая тэмпература трымаецца паміж +5,2°C і +11,1°C. Узімку магчымы зніжэнні тэмпературы ніжэй за 0°C. Гадавая колькасць ападкаў перавышае 2500 мм.

 Гісторыя 
Востраў Анет быў здаўна вядомы індзейцам-тлінкітам як месца палявання. Са згоды тлінкітаў у канцы XIX ст. на захадзе вострава пасяліліся цымшыян, якія паходзілі з тэрыторыі сучаснай Брытанскай Калумбіі. Яны далі назву свайму паселішчу Метлакатла ў гонар старога паселішча на мацерыковым узбярэжжы.

У 1879 г. востраў даследаваў амерыканскі натураліст В. Х. Дол. Лічыцца, што ён даў сучасную назву востраву ў гонар сваёй жонкі. У 1887 г. брытанец Вільям Данкан заснаваў на Анет англіканскую місію. Пад яго ўздзеяннем 823 цымшыян прынялі хрысціянства. У 1891 г. Кангрэс ЗША прызнаў Анет індзейскай рэзервацыяй. 

Падчас II Сусветнай вайны ўрад ЗША заключыў пагадненне з індзейскай абшчынай аб стварэнні ў Метлакатле ваеннага аэрадрома. Наўзамен астравіцянам абяцалі пабудаваць сучасную шашу, каб злучыць востраў з сеткай дарог Аляскі і Канады. Хаця аэрадром сапраўды дзейнічаў, свой абавязак урад выканаў толькі ў 1997 — 2007 гг.   

У нашы дні востраў Анет — адзінае месца ў штаце Аляска, шчыльна населеннае цымшыян, якое захоўвае статус індзейскай рэзервацыі.

 Спасылкі 
 Visit Metlakatla Alaska 
 Annette Island, Alaska in World War II
 Geologic map of Annette Island, Alaska

Катэгорыя:Астравы Ціхага акіяна
Катэгорыя:Астравы Аляскі